題化城寺新公清風亭用李白元韻
作者：郭祥正
朝代：宋

paragraphs: 唐時升老亭，剪棘今重開。
南瞻峨嵋闕，北峙凌敲臺。
新公將家子，爲僧亦多才。
譬彼獨鶴唳，安用羣雞猜。
或彈玉軫琴，傾耳濯纖埃。
清風不知處，冷冽時時來。
吹雲雲窈窕，吹月月徘徊。
幽人許共賞，渴心咀珍梅。
了然得真味，塵魔屢崩摧。
令妷人豪傑，書名駭奔雷。
禪談屢終夕，茗酌無餘盃。
還歌太白篇，事往良可哀。
古今儻同轍，浩氣不寒灰。